টি-টোয়েন্টি বিশ্বকাপ ২০২২: ‘টুইটার তারকা’ জিমি নিশাম যেভাবে সমর্থকদের প্রিয় হয়ে উঠেছেন এবং আধুনিক ক্রিকেটারদের পথ দেখাচ্ছেন
টি-টোয়েন্টি ক্রিকেটে আন্তর্জাতিক ক্রিকেট কাউন্সিলের পূর্ণ সদস্যদের মধ্যে যারা সবচেয়ে বেশি স্ট্রাইক রেটে ব্যাট করছেন তাদের একজন জিমি নিশাম।
ভারতের সুরিয়াকুমার ইয়াদাভের ১৭৬ এর পরেই জিমি নিশামের স্ট্রাইক রেট ১৬৩।
একচল্লিশ ইনিংস মাঠে নেমে ৩৯টি ছক্কা হাঁকিয়েছেন জিমি নিশাম।
জিমি নিশাম যেন নিউজিল্যান্ডের ক্রিকেটের একজন প্রতিচ্ছবি।
নিউজিল্যান্ড গত সাত বছরে তিনটি বিশ্বকাপের ফাইনালে গিয়ে হেরেছে।
একটিতো তর্কযোগ্যভাবে ক্রিকেট ইতিহাসের সেরা ফাইনাল ম্যাচ- ২০১৯ সালের ওয়ানডে বিশ্বকাপের ফাইনালে লর্ডসে ইংল্যান্ডের বিপক্ষে বাউন্ডারির হিসেবে হেরে গিয়েছিল নিউজিল্যান্ড।
এই ম্যাচে সুপার ওভারে ব্যাট করতে নেমে ছক্কা হাঁকিয়ে নিউজিল্যান্ডকে বিশ্বকাপ জেতানোর জয়ের আশা জাগিয়ে তুলেছিলেন নিশাম।
ওই ম্যাচে নিশাম তিন উইকেট নিয়েছিলেন, সুপার ওভারে ৫ বলে ১৩ রান নিয়েছিলেন।
নিউজিল্যান্ডকে বিশ্বকাপ জেতানোর জন্য যা যা করা সম্ভব ছিল সব করেও তিনি জেতাতে পারেননি।
ম্যাচ শেষে নিশাম টুইটারে লিখেছিলেন, "বাচ্চারা তোমরা ক্রিকেট খেলায় এসো না।"
নিশাম পরে ওই ম্যাচে খানিকটা স্বান্তনা পেয়েছেন ২০২১ সালে এসে।
গত বছরের টি-টোয়েন্টি বিশ্বকাপে ইংল্যান্ডের বিপক্ষে সেমিফাইনালে ২৯ বলে ৬০ রান প্রয়োজন যখন তখন ব্যাট করতে নামেন জিমি নিশাম।
এগার বলে তিনি ২৭ রানের একটি ইনিংস খেলেন। নিশাম ম্যাচের পরে একটি সাক্ষাৎকারে বলেন, "আমি পারলে প্রতি বলেই ছক্কা মারতাম।"
এগার বলে ৩টি বল তিনি গ্যালারিতে পাঠিয়েছিলেন।
আঠারোতম ওভারের শেষ বলে জিমি নিশাম আউট হয়ে ডাগআউটে ফেরেন।
কুড়িতম ওভারে জয় তুলে নেয় নিউজিল্যান্ড।
এই জয়ের পরেও ডাগআউটে নিউজিল্যান্ডের উল্লাসের মাঝে একটি ছবিতে দেখা গেছে নিশামের মুখে হাসি ফোটেনি।
ম্যাচ শেষে তিনি টুইট করেছিলেন, "কাজ এখনও বাকি।"
ফাইনালে অস্ট্রেলিয়ার বিপক্ষে মাঠে নামার আগে জিমি নিশাম একটি সংবাদ সম্মেলনে বলেছিলেন, "বিশ্বের অর্ধেক জায়গা অতিক্রম করে কেউ কোনও টুর্নামেন্টের সেমিফাইনাল খেলতে আসে না।"
টানা দুই ওয়ানডে বিশ্বকাপের ফাইনালে উঠে হারের পর জিমি নিশামের সেমিফাইনালে জয় নিয়ে সন্তুষ্ট না থাকাই স্বাভাবিক।
শেষ পর্যন্ত ২০২১ সালের টি-টোয়েন্টি বিশ্বকাপের ফাইনালেও হেরে যায় নিউজিল্যান্ড।
এবার আরও একবার জিমি নিশাম চেষ্টা করবেন, অন্তত একটা সীমিত ওভারের আইসিসি টুর্নামেন্টের শিরোপা যাতে জিততে পারেন।
হয়তো এটাই নিশামের শেষ বিশ্বকাপ।
এই বিশ্বকাপেই তিনি খেলতে এসেছেন নিউজিল্যান্ড ক্রিকেটের চুক্তির বাইরে থেকে।
জিমি নিশাম আধুনিক ক্রিকেটারদের একজন যিনি ফ্রিল্যান্স ক্রিকেটে বিশ্বাস করেন। যে কারণে এই বছর নিউজিল্যান্ড ক্রিকেটের চুক্তি প্রত্যাখান করে বিগ ব্যাশ ক্রিকেটকে বেছে নিয়েছেন।
জুলাই মাসেই নিউজিল্যান্ড ক্রিকেট চুক্তিতে থাকা ক্রিকেটারদের একটি তালিকা প্রকাশ করেছিল যেখানে জায়গা হয়নি নিশামের।
পরে নিউজিল্যান্ডের ফাস্ট বোলার ট্রেন্ট বোল্ট ও অলরাউন্ডার কলিন ডি গ্র্যান্ডহোম চুক্তি প্রত্যাখ্যান করলে, নিউজিল্যান্ড ক্রিকেট জিমি নিশামকে প্রস্তাব দেন।
নিশাম আর ফেরেননি জাতীয় দলের চুক্তির অধীনে।
জিমি নিশাম ইন্সটাগ্রাম পোস্টে তখন লিখেছিলেন, "আমি জানি কেন্দ্রীয় চুক্তি প্রত্যাখানকে অনেকেই দেশের চেয়ে টাকা বড় হিসেবে দেখবেন। কিন্তু আমি জুলাই মাসে প্রস্তাবের আশা করছিলাম, তখন যখন আমার নাম তালিকায় দেখিনি আমি বিশ্বের নানা লিগের সাথে চুক্তিবদ্ধ হই।"
"এখন আমার লিগগুলোর চুক্তিকে সম্মান দেখাতে হবে।"
তবে নিউজিল্যান্ড ক্রিকেট শেষ পর্যন্ত চুক্তির বাইরে থাকা ক্রিকেটারদের নিয়েই বিশ্বকাপের দল গড়েছে এবং এটা একটা বার্তাও বিশ্বব্যাপী ক্রিকেটারদের জন্য।
জিমি নিশামরা একটা নতুন পথ দেখাচ্ছেন যেখানে একজন ক্রিকেটার নিজের ক্যারিয়ার নিজে বেছে নেয়ার স্বাধীনতা পাবেন বলছেন বিশ্লেষকদের অনেকে।
মজার সব টুইট করে জিমি নিশাম টুইটারে মন জিতে নিয়েছেন অনেকের।
ক্রিকেটে জনপ্রিয় হওয়ার আগেই নিশামের অনেক টুইট নজরে এসেছিল।
যেমন ২০১৪ সালে একটা ব্যাটের ছবি দিয়ে জিমি নিশাম টুইট করেছিলেন, "মনে করেন আপনার ক্রিকেট সরঞ্জাম আমেরিকা হয়ে এসেছে এবং আপনার ব্যাটে ফুটো করে ড্রাগ খোঁজা হয়েছে।"
ক্রিকেট ম্যাগাজিন দ্য ক্রিকেট মান্থলির একটি আর্টিকেলে বলা হয়েছে, "জিমি নিশাম ক্রিকেটের সবচেয়ে মজার মানুষ"
ইন্সটাগ্রামে একবার অধিনায়ক কেইন উইলিয়ামসনের মাথায় হাত দেয়া একটা ছবি দিয়ে তিনি লিখেছিলেন, "যখন আপনি নিশকে (জিমি নিশামকে) বোলিং দিতে ভুলে যান!"
জনপ্রিয় ক্রিকেট ওয়েবসাইট ইএসপিএনক্রিকইনফো তাদের ক্রিকেটার প্রোফাইলে জিমি নিশামকে 'অলরাউন্ডার ও টুইটার তারকা' বলে আখ্যা দিয়েছে।
এখন পর্যন্ত ৫৩ টি আন্তর্জাতিক টি-টোয়েন্টি ম্যাচ খেলে ১৬৩ স্ট্রাইক রেটে ৬৩৫ রান তুলেছেন জিমি নিশাম।
পঁচিশটি উইকেটও নিয়েছেন তিনি।
ইম্প্যাক্ট ক্রিকেটারের ভালো উদাহরণ জিমি নিশাম, ব্যাট হাতে পাঁচ বল পেলেও খেলায় প্রভাব ফেলতে পারেন এমন এক ক্রিকেটার জিমি নিশাম।

টি-টোয়েন্টি ক্রিকেটে আন্তর্জাতিক ক্রিকেট কাউন্সিলের পূর্ণ সদস্যদের মধ্যে যারা সবচেয়ে বেশি স্ট্রাইক রেটে ব্যাট করছেন তাদের একজন জিমি নিশাম।